**Mladí sa prikláňajú k extrémistom, ich voľbu ovplyvňuje internet**

**Ak by sa parlamentné voľby konali budúci týždeň, mladí by najviac hlasov odovzdali extrémistom. Z unikátneho prieskumu, ktorý pre Radu mládeže Slovenska uskutočnila agentúra Focus vo vekovej kategórii od 15 do 24 rokov vyplýva, že mladá generácia nenachádza na súčasnej politickej scéne odpoveď.**

*„Štyria z desiatich nevedia, koho by volili, alebo sa neplánujú volieb zúčastniť. Najvyššiu podporu medzi rozhodnutými mladými voličmi má ĽS Naše Slovensko. Na druhom mieste sa medzi mladými umiestňuje SaS, víťaznú trojicu uzatvára strana OĽANO – NOVA,“ povedal* Michal Považan z Rady mládeže Slovenska.

Celkovo až takmer 12 % mladých voličov, teda mladých ľudí vo veku 18 a viac, deklaruje, že by nešli voliť, 28 % respondentov nevie, resp. nie sú rozhodnutí, koho by volili. K volebným urnám by išli dve tretiny mladých. *„Pod hranicou 10 % sa nachádzajú medzi mladými ľuďmi KDH so 7,7 %, nováčik Progresívne Slovensko s 5,8 % a SNS rovnako s 5,8 %,“* doplnil Považan.

**Ako by volili/nevolili mladí v parlamentných voľbách?**

**Zdroj: Prieskum agentúry Focus pre Radu mládeže Slovenska**

Zaujímavosťou je, že extrémistov si vybrali najmä muži z Banskobystrického kraja. Stranu SaS by najviac volili mladí vo veku 20 až 24 rokov z Bratislavského kraja a priamo z Bratislavy. Tretia najsilnejšia strana v prieskume, OĽANO, mala najväčšiu podporu u mladých mužov z väčších miest.

Tí, ktorí nevedeli uviesť, koho by volili, sú častejšie mladé ženy a respondenti, ktorí nemajú skúsenosť s dlhším pobytom v zahraničí. *„Tu sa ukazuje stratenosť niektorých mladých ľudí, ktorí nemajú takú rozhľadenosť ako ich rovesníci. Zvyčajne ide o študentov, ktorí nikdy neboli na študijnom pobyte v zahraničí, nevzdelávajú sa nad rámec toho, čo im poskytuje samotná škola, nezapájajú sa do dobrovoľníctva, nikdy nemali skúsenosť s mládežníckou organizáciou,“* vysvetlil Považan.

Respondenti, ktorí uviedli, že by sa volieb nezúčastnili, sú najčastejšie mladí ľudia, ktorí nemajú skúsenosť s mládežníckou organizáciou či dobrovoľníctvom.

*„Ukazuje sa, že práve mládežnícke organizácie sú priestorom pre zmysluplné trávenie voľného času a vytvorenie príležitosti pre deti a mládež zúčastniť sa/vytvárať si aktivity, ktoré sú primerané ich veku, záujmom v mimoškolskom prostredí. Základom takéhoto trávenia voľného času je rovesnícke učenie, teda mimovoľné odovzdávanie návykov, zručností, hodnôt zo starších na mladších. Takto to už desaťročia vykonávajú u nás rôzne mládežnícke organizácie,“* skonštatovala výskumná pracovníčka Rady mládeže Slovenska Katarína Čavojská.

**Preferencie politických strán medzi rozhodnutými mladými**

**Zdroj: Prieskum agentúry Focus pre Radu mládeže Slovenska**

Zdroje informácií mladých sa rôznia. Jedným z najdôležitejších sú práve sociálne siete alebo všeobecne internet. „Internet a jeho rola pri formovaní politických ako aj hodnotových postojov je potvrdená viacerými výskumami,“ pripomenul Považan. Nedávny výskum ukázal, 45 % mladých ľudí uvádza, že politické informácie na sociálnych sieťach sleduje pravidelne a 51% občasne. Naopak iba 5 % mladých tvrdí, že tento typ informácií na internete vôbec nesleduje. Nadpriemerne sa o spoločenské dianie prostredníctvom internetu zaujímajú mladí podporovatelia strán SaS, KDH, Mostu-Híd a Smeru-SD a SNS.

**Kto sme:**

Rada mládeže Slovenska (RmS) združuje mimovládne organizácie, ktoré sa venujú deťom a mládeži. V súčasnosti ich zastrešuje 25, každá z nich je formálne zaregistrovaná ako občianske združenie alebo nezisková organizácia. Všetky spolu združujú viac ako 60-tisíc detí a mladých ľudí. RmS vznikla v roku 1990 ako občianske združenie. Od začiatku svojho pôsobenia funguje na celoštátnej úrovni a detské a mládežnícke organizácie zastrešuje bez ohľadu na ich politické presvedčenie, náboženské vyznanie, národnostnú či etnickú príslušnosť.

Kontakt pre médiá:

Nikola Tokárová

PR manažérka

Rada mládeže Slovenska

Mail: tokarova@mladez.sk, rms@mladez.sk

Tel.: +421 904 326 672

\*Prieskum sa realizoval v októbri 2018 na vzorke 1000 respondentov vo vekovej kategórii 15-24 rokov.